Keith Schembri b'kumpens ta' €300 wara li Qorti ssib li ordni għal iffriżar tal-assi kisritlu d-drittijiet L-eks-Chief of Staff għall-Uffiċċju tal-Prim Ministru, Keith Schembri, ngħata kumpens ta' €300 wara li qorti sabet li nkisru d-drittijiet tiegħu b'rabta mal-ordni għall-iffriżar ta' assi. L-ordni għall-iffriżar tal-assi, li kienet tinkludi lil 91 persuna u kumpaniji, inkluż Schembri, saret fuq suspett ta' reati marbutin ma' ħasil tal-flus. Fid-deċiżjoni tiegħu l-Imħallef Lawrence Mintoff qal li "mhijiex raġjonevoli u żgur li mhux l-intenzjoni tal-leġiżlatur" li persuna affettwata minn ordni tal-iffriżar tal-assi titwaqqaf tiffunzjona kummerċjalment għal perjodu ta' sena jew sakemm jinħareġ atta ta' akkuża. Tenna li dan huwa bi ksur tal-Konvenzjoni Ewropea tad-Drittijiet tal-Bniedem li titlob bilanċ bejn l-interess ġenerali tal-istat u l-interess li jkunu protetti d-drittijiet fundamentali tal-individwu. Il-Qorti qalet li l-ordni tal-iffriżar tal-assi ikkawżat konsegwenzi negativi għall-applikanti minħabba li dawn ma kellhomx l-għodda meħtieġa biex jikkontestawha. Għal din ir-raġuni l-Qorti qalet li t-talba għal likwidazzjoni u l-kumpens għal danni morali huma ġustifikati. Fid-dawl ta' dan il-Qorti tat kumpens f'danni morali ta' €300 lit-23 akkużat.